RETTENS AFGØRELSE

om indlevering og forkyndelse af procesdokumenter via e-EFTACourt

(2017/C 73/09)

RETTEN HAR,

under henvisning til procesreglementet, navnlig artikel 32, stk. 5, andet afsnit, (1)

ud fra følgende betragtninger:

[…] Retten kan ved afgørelse fastsætte de betingelser, hvorunder et processkrift, som er fremsendt elektronisk til Justitskontoret, anses for at være originaleksemplaret af dette processkrift. […],

TRUFFET FØLGENDE AFGØRELSE:

Artikel 1 IT-applikationen e-EFTACourt muliggør elektronisk indlevering og forkyndelse af procesdokumenter på de i denne afgørelse fastsatte betingelser.

Artikel 2 Anvendelsen af denne applikation kræver indtastning af et personligt bruger-ID og en personlig adgangskode.

Artikel 3 Et procesdokument indleveret via e-EFTACourt anses for at være det originale eksemplar, som omhandlet i procesreglementets artikel 32, stk. 1, første afsnit, (2) når bruger-ID og adgangskode for repræsentanten i en sag har været anvendt til at foretage indleveringen. Denne identifikation har samme gyldighed som at underskrive det omhandlede dokument.

Artikel 4 Dokumenter indleveret via e-EFTACourt skal vedlægges de deri nævnte bilag samt en fortegnelse over disse bilag. Indlevering af bekræftede genparter af det dokument og eventuelle bilag hertil, som er indleveret via e-EFTACourt, er ikke påkrævet.

Artikel 5 Et procesdokument anses for indleveret i henhold til procesreglementets artikel 32, stk. 2, (3) på det tidspunkt, hvor repræsentanten i en sag har valideret indleveringen af dokumentet. Det afgørende klokkeslæt er Storhertugdømmet Luxembourgs lokaltid.

Artikel 6 Procesdokumenter, herunder domme og kendelser, forkyndes via e-EFTACourt til partsrepræsentanter, når disse udtrykkeligt har accepteret denne forkyndelsesmåde, eller når de inden for rammerne af en sag har givet samtykke til denne forkyndelsesmåde ved at indlevere et procesdokument via e-EFTACourt. Procesdokumenter forkyndes ligeledes via e-EFTACourt til stater, der er parter i aftalen om Det Europæiske Økonomiske Samarbejdsområde, og til Unionens institutioner, organer, kontorer og agenturer, som har accepteret denne forkyndelsesmåde.

Artikel 7 De forkyndelsesmodtagere, som er omhandlet i artikel 6, underrettes pr. e-mail om enhver forkyndelse, som sendes til dem via e-EFTACourt. Et procesdokument er forkyndt på det tidspunkt, hvor modtageren (repræsentanten eller dennes assistent) anmoder om adgang til dokumentet. Anmodes der ikke om adgang, anses dokumentet for forkyndt syv dage efter fremsendelsen af e-mailen med underretning herom. Når en part har flere befuldmægtigede eller advokater, regnes fristerne fra første gang, der foretages en anmodning om adgang. Det afgørende klokkeslæt er Storhertugdømmet Luxembourgs lokaltid.

Artikel 8 Justitssekretæren opstiller betingelserne for anvendelsen af e-EFTACourt og overvåger, at de overholdes. Anvendes e-EFTACourt ikke i overensstemmelse med disse betingelser, kan det medføre, at den pågældende konto deaktiveres. Retten træffer de nødvendige forholdsregler for at beskytte e-EFTACourt mod enhver form for misbrug og fejlagtig anvendelse. Brugeren underrettes elektronisk om foranstaltninger efter denne artikel, som hindrer anvendelsen af vedkommendes konto.

Artikel 9 Denne beslutning træder i kraft på dagen efter offentliggørelsen i Den Europæiske Unions Tidendes EØS-afsnit og EØS-tillæg.